Diari Oficial de la Generalitat Valenciana


Sumari del DOGV 4556, del 31-07-2003 (2003/8436)

RESOLUCIÓ de 10 de juliol de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre l'Instituto de la Juventud del Ministeri de Treball i Afers Socials i l'Institut Valencià de la Joventut de la Generalitat Valenciana, sobre la realització del programa Borsa d'Habitatge Jove en Lloguer.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4556

Data del DOGV
:   31-07-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/8436


Data del document
:   10-07-2003

Organisme emissor
:   Conselleria de Presidència

Tipus de document
:   Resolució

Descriptors 

:   * Institut Valencià de la Joventut Generalitat Jove
    * cooperació administrativa
    * administració central
    * jove
    * habitatge

RESOLUCIÓ de 10 de juliol de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre l'Instituto de la Juventud del Ministeri de Treball i Afers Socials i l'Institut Valencià de la Joventut de la Generalitat Valenciana, sobre la realització del programa Borsa d'Habitatge Jove en Lloguer. [2003/8436]
  
Subscrit, després de la tramitació prèvia reglamentària, entre l'Instituto de la Juventud del Ministeri de Treball i Afers Socials i l'Institut Valencià de la Joventut de la Generalitat Valenciana, el 27 de maig de 2003, un conveni de col·laboració sobre la realització del programa Borsa d'Habitatge Jove en Lloguer, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0673/2003, i que figura com a annex d'esta resolució.
  
València, 10 de juliol de 2003.- La directora general de Relacions amb les Corts i Secretariat del Govern: Alida Mas Taberner.
  
CONVENI DE COL·LABORACIÓ ENTRE L'INSTITUTO DE LA JUVENTUD DEL MINISTERI DE TREBALL I AFERS SOCIALS I L'INSTITUT VALENCIÀ DE LA JOVENTUT DE LA GENERALITAT VALENCIANA, SOBRE LA REALITZACIÓ DEL PROGRAMA BORSA D'HABITATGE JOVE EN LLOGUER
  
Madrid, 27 de maig de 2003
  
REUNITS
  
D'una banda, la senyora Elena Azpiroz Villar, sense obligació de manifestar les circumstàncies personals, ja que hi compareix en qualitat del càrrec que exerceix.
  
I, d'una altra, el senyor Carlos Mazón Guixot, sense obligació de manifestar les circumstàncies personals, ja que hi compareix en qualitat del càrrec que exerceix.
  
INTERVENEN
  
D'una banda, la senyora Elena Azpiroz Villar, com a directora general de l'Instituto de la Juventud, nomenada pel Reial Decret 492/1999 de 18 de març (Boletín Oficial del Estado núm. 67, de 19 de març), en nom i representació de l'administració general de l'Estat -Instituto de la Juventud-, d'acord amb les competències que li corresponen de conformitat amb el que disposen la Disposició Addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 6.2 del Reial Decret 2614/1996, de 20 de desembre.
  
I, d'una altra, el senyor Carlos Mazón Guixot, com a director general de l'Institut Valencià de la Joventut, en nom i representació del qual actua, nomenat pel Decret 119/1999, de 30 de juliol, del Govern Valencià (Diari Oficial de la Generalitat Valenciana núm. 3551, de 2 d'agost de 1999), en virtut de les competències que li concedeix la Llei 4/1989, de 26 de juny, sobre l'Institut Valencià de la Joventut, i autoritzat per a la subscripció del present conveni per l'Acord del Govern Valencià adoptat en la reunió d'1 d'abril de 2003, de conformitat amb el que disposen l'article 54 bis 1 b) del text refós de la Llei d'Hisenda Pública de la Generalitat Valenciana i l'article 21 f) de la Llei 5/1983, de 30 de desembre, de la Generalitat Valenciana, de Govern Valencià.
  
Ambdues parts reconeixen mútua capacitat per a obligar-se i convindre, i
  
EXPOSEN
  
Que la Constitució espanyola, en l'article 48, ordena als poders públics que promoguen «les condicions per a la participació lliure i eficaç de la joventut en el desenvolupament polític, social, econòmic i cultural».
  
Que els poders públics, d'acord amb l'article 47 de la Constitució, promouran les condicions necessàries per al gaudi d'un habitatge digne i adequat per part de tots els espanyols.
  
Que els jóvens constitueixen un sector especialment afectat per dificultats d'accés a l'habitatge, siga en règim de propietat siga en règim d'arrendament.
  
Que, davant del que s'ha dit, tant l'administració de la Generalitat Valenciana com l'administració Central de l'Estat estan afectades pels mandats constitucionals expressats en els paràgrafs anteriors, i que són títol competencial suficient per a legitimar el conveni, les clàusules del qual es concretaran més endavant, l'article 31.25 de l'Estatut d'Autonomia de la Comunitat Valenciana i, pel que fa a l'administració central de l'Estat, la reiterada doctrina del Tribunal Constitucional que l'habilita per a l'exercici de les competències sectorials que li són pròpies, en la mesura que puguen ser utilitzades per a la promoció de la joventut.
  
Que, tenint en compte que el principal problema de la joventut de hui en dia, conseqüència de la crisi econòmica i de les dificultats d'inserció laboral, és el de l'autonomia personal, són majoria els jóvens que endarrereixen l'eixida del lloc d'origen, sobretot, per la manca de recursos econòmics en no disposar d'una ocupació que els permeta independitzar-se; però, també, per les dificultats que actualment hi ha a moltes ciutats espanyoles a l'hora de trobar un habitatge en condicions accessibles per a l'economia precària de la joventut.
  
Que ambdues institucions tenen l'objectiu comú de promoure actuacions que contribuïsquen a afavorir l'accés a l'habitatge de la joventut.
  
Que, en l'actualitat, algunes qüestions d'indubtable transcendència social, com ara el problema de l'habitatge per a jóvens, demanen programes d'actuació prioritària i d'àmplia perspectiva.
  
Que entre els objectius de la nova política de l'Instituto de la Juventud s'inclou el d'afavorir l'autonomia personal dels i de les jóvens mitjançant la integració social i laboral, i l'accés a l'habitatge.
  
Que un dels objectius del Pla Jove Valencià és promoure l'accés a un habitatge digne dels jóvens i les parelles que inicien el camí de la seua autonomia personal, i també emprendre accions d'informació i de divulgació de la situació actual de la problemàtica de l'accés a l'habitatge entre aquest col·lectiu.
  
Que, a més a més, la política de l'Instituto de la Juventud es centra a fomentar la cooperació interadministrativa i a buscar la convergència en tot el que siga beneficiós per a la joventut, per la qual cosa cal afavorir actuacions conjuntes que aborden temes que afecten els i les jóvens, i que necessiten un tractament global.
  
En conseqüència, les parts acorden subscriure el present conveni de col·laboració d'acord amb les següents
  
CLÀUSULES
  
Primera
  
El present conveni té per objecte la realització de les accions que tot seguit s'indica:
  
I. Desenvolupament d'un servei d'informació i assessorament directe i àgil sobre allotjament per a jóvens. Per a la qual cosa es crearà la infraestructura humana, tècnica i material que calga per a disposar d'un sistema d'informació directa que proporcionarà suport jurídic i tècnic sobre habitatges (autoconstrucció d'habitatges, promoció d'habitatges en lloguer i cooperatives d'habitatges per a jóvens, compra venda...).
  
II. Posada en marxa d'una Borsa d'Habitatge Jove en Lloguer per ser oferida als jóvens, que desenvolupe uns serveis que faciliten un sistema de lloguer (per sota del preu mitjà del mercat) amb les suficients garanties i avantatges econòmics, jurídics i tècnics per a xicotets propietaris i jóvens arrendataris, i proporcionen assessorament jurídic en aquesta matèria.
  
III. Per a cada un dels pisos llogats a través del present programa es destinaran dues assegurances: una de multirisc de la llar i una de caució per a impagament de rendes.
  
IV. Un curs de formació que serà impartit a les persones que la comunitat autònoma pose a disposició del programa per a la seua posada en marxa i desplegament.
  
Segona
  
Per a la realització d'aquest projecte les parts firmants del present conveni es comprometen a allò que s'indica tot seguit:
  
1r. L'Instituto de la Juventud, a càrrec del número econòmic 32.556.849 X. 227.06 del seu pressupost vigent, del qual hi ha romanent suficient, abonarà les despeses que es produïsquen per:
  
La cobertura de l'assegurança multirisc de la llar: 270.455,45 euros.
  
La prima per a cada una de les pòlisses serà de 95,59 euros.
  
La cobertura de l'assegurança de caució: 200.253,02 euros.
  
La prima de cada una de les pòlisses serà, com a màxim, el 3% de la renda anual de cada contracte.
  
La realització dels cursos de formació, assessorament, gestió tècnica i seguiment del Programa: 76.028,03 euros.
  
Aportació total de l'Instituto de la Juventud: 546.736,5 euros.
  
Aquesta quantitat és global per a totes les administracions públiques incorporades al Programa Borsa d'Habitatge Jove en Lloguer.
  
2n. L'Institut Valencià de la Joventut es compromet a arbitrar les mesures i el personal necessari per a la posada en marxa d'una Borsa d'Habitatge Jove en Lloguer, d'acord amb l'estructura següent:
  
A Informació/Recepció
  
- Recepció de sol·licitants
  
- Informació sobre el Programa
  
- Tractament informàtic
  
B Captació d'habitatges
  
- Coneixement del mercat
  
- Propaganda pròpia
  
- Premsa especialitzada
  
- Entrevista propietaris
  
- Inventaris
  
C Oferta d'habitatges
  
- Selecció de demandants
  
- Visita als habitatges
  
- Seguiment
  
D Coordinació
  
- Legislació bàsica sobre lloguers
  
- Contractes i documentació diversa
  
- Fiances
  
- Assegurances
  
- Informes
  
A més a més, l'Institut Valencià de la Joventut posarà a disposició del programa un local situat al carrer de l'Hospital, 2, de València, amb la corresponent dotació tant informàtica i de mobiliari com de personal, i també la publicitat necessària per a la suficient difusió del programa entre la població a la qual va destinat, i la seua aportació econòmica ascendirà a 90.150 euros, a càrrec del capítol II, subconcepte pressupostari 227990.
  
Tercera
  
Per a un millor desplegament del present conveni, l'Institut Valencià de la Joventut signarà, si així ho determina, acords relacionats amb el Programa amb ajuntaments i/o entitats de dret públic o privat que, al seu parer, pogueren convindre als fins del dit programa.
  
Quarta
  
En totes aquelles accions a què es refereix el present conveni que impliquen difusió, siga impresa siga per qualsevol altre mitjà, i en què figure el logotip de l'Institut Valencià de la Joventut, s'hi haurà d'incorporar de forma visible el logotip institucional del Ministeri de Treball i Afers Socials (Instituto de la Juventud).
  
Cinquena
  
Es constitueix una comissió de seguiment i control per portar a terme les funcions incloses en el present conveni i, en especial, les de supervisió i avaluació de les accions que s'hi reflecteixen.
  
La comissió estarà composta per dos representants de cada institució.
  
Sisena
  
El present conveni entrarà en vigor a partir de la data de la seua signatura i estarà vigent mentre les parts, després del previ compliment en cada cas de les exigències de l'ordenament jurídic d'obligat compliment, consideren necessària la realització objecte del conveni. Amb aquesta finalitat, anualment formalitzaran, dins del primer trimestre següent a la data d'acabament de l'últim període de vigència del conveni, sempre que ho permeten les dotacions pressupostàries corresponents, un Protocol que establisca les activitats a realitzar, i també els mitjans de tota mena que calguen per a la seua execució, i que especifique les aportacions respectives.
  
Si no es formalitzara l'esmentat protocol, el present conveni entre les parts quedarà extingit en finalitzar el termini previst en el paràgraf anterior.
  
Setena
  
El present conveni té naturalesa juridicoadministrativa, per la qual cosa hi és d'aplicació l'exclusió que indica l'article 3.1 c) del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques. L'ordre jurisdiccional contenciós administratiu serà el competent per a conéixer de tots els litigis que puguen derivar-se del Conveni.
  
I, perquè així conste, en prova de conformitat amb l'anterior, les parts signen el present Conveni al lloc i en la data susdits, en dos exemplars que en donen fe.
  
Per l'Instituto de la Juventud
  
Elena Azpiroz Villar
  
Per l'Institut Valencià de la Joventut